LV Eiropas Savienības Oficiālais Vēstnesis C 306/3

KOMISIJAS ATZINUMS

(2008. gada 27. novembris),

piemērojot Eiropas Parlamenta un Padomes Direktīvas 98/37/EK 7. pantu saistībā ar aizliegumu, ko Ungārijas iestādes noteikušas attiecībā uz leņķa slīpmašīnu, kuras preču zīme ir MANS FRIEND MD-2007-139

(Dokuments attiecas uz EEZ)

(2008/C 306/02)

1. Ungārijas iestāžu paziņojums

Direktīvas 98/37/EK par dalībvalstu normatīvo un administratīvo aktu tuvināšanu attiecībā uz mašīnām 2. panta 1. punktā noteikts, ka dalībvalstis veic visus vajadzīgos pasākumus, lai nodrošinātu direktīvā noteikto mašīnu laišanu tirgū un nodošanu ekspluatācijā tikai tad, ja, pareizi uzstādot, uzturot darba kārtībā, kā arī izmantojot atbilstīgi paredzētajam mērķim, tās neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.

Direktīvas 7. panta 1. punktā paredzēts, ka tad, ja dalībvalsts konstatē, ka, izmantojot atbilstīgi paredzētajam mērķim, mašīnas ar CE marķējumu var apdraudēt cilvēku un attiecīgos gadījumos mājdzīvnieku un īpašuma drošību, dalībvalsts veic visus vajadzīgos pasākumus, lai tādas mašīnas izņemtu no tirgus, aizliegtu to laišanu tirgū, nodošanu ekspluatācijā un izmantošanu vai ierobežotu to brīvu apriti. Dalībvalsts nekavējoties informē Komisiju par jebkuru šādu pasākumu, norādot lēmuma iemeslus.

Ungārijas iestādes 2007. gada 23. jūlijā paziņoja Eiropas Komisijai par to, ka aizliedz laist tirgū pārnēsājamu MF 125-110 tipa elektrisko rokas leņķa slīpmašīnu, kuras preču zīme ir MANS FRIEND. Mašīnas ražotājs ir Jinhua Max-power Tools Co., Ltd., Western Binhong Road 558, section 2, Jinhua Industrial Area, Zhejing, Ķīna, un izplatītājs — Baumann Hungary Kft., H-1162 Budapest, János utca 118, Ungārija.

Eiropas Komisijai nodotajā lietā bija šādi dokumenti:

— sertifikāts Nr. 05SHW0991-01, ko 2005. gada 10. maijā izdevis uzņēmums Intertek Deutschland GmbH, ar ko S1M-MP6-125 tipa leņķa slīpmašīnai piešķir leņķa slīpmašīnas “GS” atzīmi,

— sertifikāts Nr. JSH0411771, kas izdots 2005. gada 8. maijā, un sertifikāts Nr. 531226, ko 2005. gada 10. maijā tā paša S1M-MP6-125 tipa leņķa slīpmašīnai izdevis uzņēmums Intertek ETL SEMKO, Shanghai,

— Max-power Tools Co.2006. gada 12. jūlija paziņojums par to, ka S1M-MP6-125 tipa leņķa slīpmašīna ir pielīdzināma MF 125-110 izstrādājumam, uz kuru attiecas Ungārijas pasākumi,

— Baumann Hungary Kft.2006. gada 18. jūlija EK paziņojums par atbilstību, atsaucoties uz sertifikātu Nr. JSH0411771.

Saskaņā ar minētās direktīvas 7. panta 2. punktu Komisijai pēc apspriešanās ar iesaistītajām personām ir jāpaziņo, vai tā atzīst aizliegumu par pamatotu. Ja atzīts, ka aizliegums ir pamatots, Komisija informē dalībvalstis, lai tās atbilstīgi 2. panta 1. punktā minētajiem pienākumiem attiecībā uz konkrēto mašīnu varētu veikt visus vajadzīgos pasākumus.

2. Ungārijas iestāžu norādītie iemesli

Aizliegums, ko noteica Ungārijas iestādes, tika pamatots ar to, ka leņķa slīpmašīna neatbilst šādām būtiskām veselības aizsardzības un drošības prasībām, kas izklāstītas Direktīvas 98/37/EK I pielikumā (ar atsauci uz specifikācijām saskaņotajos Eiropas standartos EN 50144-1:1998 Ar elektromotoru darbināmu rokas darbarīku drošība — 1. daļa: Vispārīgas prasības un EN 50144-2-3:2002 Ar elektromotoru darbināmu rokas darbarīku drošība — 2.–3. daļa: Īpašās prasības slīpmašīnām, slīpripu slīpmašīnām un pulēšanas mašīnām, kuras ir minētas ražotāja EK atbilstības deklarācijā):

1.5.1. Elektrības pievads

Iekšējā elektroinstalācija nebija nostiprināta, tādejādi radot elektrošoka draudus.

1.5.6. Ugunsdrošība

Termālās testēšanas laikā mašīna aizdegās, radīja dūmus un tad pārstāja darboties.

1.7.4. Instrukcijas

Lietošanas pamācībā nebija lielākās daļas vispārējo drošības noteikumu, nedz arī īpašu norāžu leņķa slīpmašīnai.

1.7.3. Marķējums

Uz leņķa slīpmašīnas nebija norādīts ražotājs un izgatavošanas gads.

3. Komisijas atzinums

Komisija 2007. gada 15. novembrī nosūtīja vēstuli uzņēmumiem Jinhua Max-power Tools Co. un Baumann Hungary Ltd., kuri bija parakstījuši EK atbilstības deklarāciju, aicinot paust nostāju par Ungārijas iestāžu noteikto aizliegumu.

Komisija 2007. gada 15. novembrī tāpat nosūtīja vēstuli uzņēmumiem Intertek ETL SEMKO, Shanghai un Intertek Deutschland GmbH, kuri bija izsnieguši atbilstības sertifikātus S1M-MP6-125 tipa leņķa slīpmašīnai, kura tika uzskatīta par pielīdzināmu MF 125-110 tipa leņķa slīpmašīnai, uz kuru attiecas Ungārijas pasākumi.

Līdz šim no Baumann Hungary Kft., no Intertek ETL SEMKO vai no Intertek Deutschland GmbH atbilde nav saņemta.

Jinhua Max-power Tools Co.2007. gada 19. decembrī sniedza atbildi, norādot, ka uzņēmums nekad nav ražojis vai izplatījis leņķa slīpmašīnu, kuras preču zīme ir “Mans Friend”. Uzņēmums paziņoja, ka Ķīnas varas iestādes lietu izmeklē, bet nav konstatējušas, kurš nepatiesi izmantojis uzņēmuma nosaukumu un sertifikātus.

Ņemot vērā pieejamo dokumentāciju un iesaistīto personu sniegtās atsauksmes, Komisija uzskata, kas Ungārijas iestādes ir pierādījušas, ka aizliegtā mašīna neatbilst iepriekš minētājām būtiskajām veselības aizsardzības un drošības prasībām. Šīs neatbilstības rada nopietnu apdraudējumu personām, kuras izmanto attiecīgo mašīnu.

Tādēļ pēc vajadzīgās procedūras izpildes Komisija atzīst, ka Ungārijas iestāžu noteiktais aizliegums ir pamatots.